Brian Mikkelsen (KF), 2000-05-11:
Jeg kan godt forestille mig den scene, der var, da medieforligspartierne sad og skulle sætte de endelige punktummer og endelige kommaer i den aftale, som vi nu diskuterer her.
Specielt var det jo radio i 1920'erne.
Intet andet demokratisk land i hele verden så at sige har nemlig i dag ligesom i 1920'erne en så stram styring
af de elektroniske medier som i Danmark.
Nu har vi igennem mange år diskuteret monopolbruddet.
Vi fik etableret et monopolbrud med TV 2 for 11-12 år siden, og nu var der en enestående chance for også at få et reelt monopolbrud på radiosiden, en enestående chance for at få skabt pluralisme i de elektroniske medier, en enestående chance for at give Danmarks Radio noget konkurrence, selv om den for øvrigt leverer et udmærket produkt, men også trænger til at blive rusket op.
Når man ser på beskrivelsen af den fjerde radiokanal, er der slet ikke nogen tvivl om, at der sandsynligvis kun er en aktør på området i dag, der kan levere den vare, som forligspartierne vil have, og det er Danmarks Radio.
Danmarks Radio har i forvejen tre forskellige radiokanaler, som de kan tilbyde danskerne.
Der er altså ikke behov for en kanal til.
Den fjerde kanal og den femte kanal burde tilgodese konkurrencen, pluralismen på området.
Derfor er det helt uacceptabelt for Det Konservative Folkeparti, at man nærmest på forhånd reserverer kanalen til én aktør. Mediepolitik er jo selvfølgelig andet end en placering af en fjerde radiokanal og de fjernsynsudsendelser, vi ser, om det så er »Kaj og Andrea« eller »Klassefesten«, for mediepolitik er selvfølgelig også en diskussion af, hvad vi vil med de elektroniske medier.
Men den diskussion fik vi jo aldrig nogen sinde lejlighed til at tage, fordi det hele skulle gå så hu hej vilde dyr, så det reelt blev afsluttet i løbet af en weekend.
Her havde man en enestående chance for at lave en mediepolitik, som ville række 4 år frem, som man kunne få et bredt udsnit af Folketingets partier til at stå bag, som ville få den teknologiske udvikling på området til at eksplodere, som ville kunne udnytte alle de muligheder, der ligger i tv- og radiomediet fremover, når vi får gennemført og implementeret digitaliseringen.
Det fik vi ikke lejlighed til at tage fat på, og derfor kan vi også konstatere, at aftalen også på det her punkt er relativt bagudrettet.
Man tog altså ikke hænderne fulde og sagde, at her kunne vi virkelig få en eksplosion på vores teknologiske område, fordi man så hurtigt skulle have lavet denne her aftale.
Når vi så kigger på konstruktionen i forhold til licensen, så må man med de lige godt 3 mia. kr., man hiver ind i licens, kunne have leveret en vare for de penge.
Det vil altså ikke være nødvendigt at sætte licensen op med 5 pct.
Der må man også stille nogle krav til de kanaler, der er i forvejen, og specielt til Danmarks Radio. Vi synes, det er vigtigt, at TV 2 får nogle fornuftige vilkår, så de kan levere en konkurrencesituation, men det betyder også, at de kommercielle tv- og radiokanaler, som er på banen, også skal have nogle ordentlige muligheder, så man ikke i år 2000 frem til år 2004 reserverer markedet til nogle bestemte aktører.
Lige netop på det her område ville vi ligesom på avisområdet have haft glæde af, at der var konkurrence og mangfoldighed.
I dag er der 34-35 forskellige aviser, som danskerne kan læse, og man kan selv gå hen i sin kiosk og købe dem, men på tv-området har vi altså to landsdækkende public service-kanaler, som stadig væk er reserveret det område, og på radioområdet vil vi sandsynligvis stadig væk, efter at man har placeret kanalen, kun have én landsdækkende operatør, én landsdækkende operatør i år 2000, år 2001, år 2002, år 2003, og der vil altså ikke være mulighed for en etablering af en reel konkurrencesituation.
Den femte kanal er så et kapitel for sig selv.
Det vil betyde, at man tager hele grundlaget, fundamentet væk for de eksisterende lokalradioer, der er i forvejen, som vi har været så glade for, som har givet en debat i lokalsamfundet, og som også kan tage konkurrencen op med de andre regionale medier.
Hvis man virkelig vil give en femte kanal indhold og sikre en rimelig udbredelse, så bliver man nødt til at lukke nogle af de eksisterende lokalradioer.
Er man villig til den diskussion?
Alt i alt, når vi også tager børnereklamediskussionen med, som kun betyder, at vi flytter aktivitet væk fra Danmark, at vi sandsynligvis får dårligere børneudsendelser, så er der ikke mange opløftende ting i denne her aftale.
Det beklager jeg meget, for Danmark har brug for et forlig, som rækker ud over 2004.
Danmark har også brug for et bredt forlig, som flere partier kunne stå bag, så vi ikke heroppe fra talerstolen skulle stå og slå hinanden i hovedet med, at når vi nu kommer til om et år eller halvandet, så vil vi ændre det.
Det er jo drønhamrende ærgerligt, og det skaber alt for meget ustabilitet og for mange problemer for markedet i dag.
Vi synes forløbet har været ringe, dog må vi sige, at regeringen jo kan vælge de samarbejdspartnere, den selv vil.
Indholdsdiskussionen er langt væsentligere, og der er indholdet bestemt ikke særlig godt.